b'\n_START_ARTICLE_\nKtitor\n_START_PARAGRAPH_\nKtitor (gr\xc5\xa1ko \xce\xba\xcf\x84\xce\xae\xcf\x84\xcf\x89\xcf\x81 [kt\xc3\xadtor], lastnik, gospodar, iz starogr\xc5\xa1kega glagola \xce\xba\xcf\x84\xce\xb1\xce\xbf\xce\xbc\xce\xb9 [ktaomi], dobiti, imeti v lasti) je v vzhodnih pravoslavnih Cerkvah in Bizantinskem cesarstvu fizi\xc4\x8dna oseba (duhovnik ali laik) ali pravna oseba (cerkev, cerkveni sklad, vas, mestna ob\xc4\x8dina), ki ustanovi, obnovi  ali dobi za nagrado za zasluge samostansko, va\xc5\xa1ko ali mestno cerkev, samostan, \xc5\xa1olo ali dobrodelno ustanovo.  Doti\xc4\x8dna cerkvena ustanova s tem postane njegova zasebna lastnina.  Odnos ktitorja do ktitorije je reguliran s ktitorskim pravom \xe2\x80\x93 zbirko privilegijev in lastni\xc5\xa1kih obveznosti, na katere lastnik pristane, ko svojo lastnino poklanja Cerkvi. Srbsko srednjeve\xc5\xa1ko ktitorsko pravo se je razvilo s prilagajanjem bizantinskih zakonskih predpisov._NEWLINE_Ktitorije se ni moglo zasnovati brez soglasja cerkvenih oblasti, kar pomeni, da je moral vsak ktitor pred ustanovitvijo cerkve dobiti dovoljenje pristojnega \xc5\xa1kofa. Po drugi strani je moral zagotoviti sredstva za izgradnjo in vzdr\xc5\xbeevanje ktitorije in objaviti pisno izjavo o ktitorskem dajanju \xe2\x80\x93 \xce\xb2\xcf\x81\xce\xb5\xce\xb2\xce\xb9\xce\xbf\xce\xbd  (vrevion), v srbskih virih hrisovuljo, listino, v kateri je bil seznam vseh darov.\n_START_SECTION_\nDrugi ktitor\n_START_PARAGRAPH_\nDrugi ktitor ali novi ktitor je oseba, ki obnovi ali raz\xc5\xa1iri samostan ali mu da velik prispevek.  Sveti Sava, ki je v Vatopedu zgradil samostanske celice, tri cerkve in pokril katolikon s svin\xc4\x8deno streho, je s tem postal drugi ktitor tega samostana. Ktitorske pravice se je v\xc4\x8dasih lahko odstopilo osebi, ki se je obvezala, da bo vzdr\xc5\xbeevala samostan in mu po\xc5\xa1iljala letno pomo\xc4\x8d. Samostan Esfigmen je ktitorske pravice odstopil najprej carju Stefanu Du\xc5\xa1anu in nato despotu \xc4\x90ura\xc4\x91u Brankovi\xc4\x87u.\n_START_SECTION_\nHaristikija\n_START_PARAGRAPH_\nPristojne cerkvene oblasti, v\xc4\x8dasih tudi vladar, so lahko dale samostan oziroma samostanske prihodke neki osebi kot nagrado za zasluge ali darilo v vse\xc5\xbeivljenjsko u\xc5\xbeivanje (haristikion, haristikija).  Po smrti te osebe so ktitorske pravice pre\xc5\xa1le na neko cerkveno ustanovo.  Haristikija je lahko bila tudi dedna: Stefan Uro\xc5\xa1 III. je \xc4\x8delniku Radanu in protopopu Prohorju dal cerkveno zemljo  v dedno last. Znano je, da so se v srednjeve\xc5\xa1ki Srbiji samostani pogosto odstopali duhov\xc5\xa1\xc4\x8dini, v primarnih virih pa ni nobenega podatka, da so se odstopali tudi laikom. Stefan Du\xc5\xa1an je cerkev sv. Nikolaja  Mra\xc4\x8dkega z njenim imetjem dal v vse\xc5\xbeivljenjsko u\xc5\xbeivanje starost Jovanu (1342), cerkev sv. Petra Kori\xc5\xa1kega, ki je pripadala Hilandarju, pa starosti Grigoriju. Po propadu srbske srednjeve\xc5\xa1ke dr\xc5\xbeave se je dogajalo, da so se samostanski prihodki odstopali \xc5\xa1kofom, ki so zaradi tur\xc5\xa1ke okupacije ostali brez dohodkov in sredstev za \xc5\xbeivljenje.\n_START_SECTION_\nKtitorske pravice\n_START_PARAGRAPH_\nKtitorske pravice so se lahko prenesle, predvsem na naslednike. Stefan Namanja, na primer, je po odstopu s prestola svoje ktitorske pravice nad Studenico prenesel na sina Stefana Prvoven\xc4\x8danega._NEWLINE_Ktitor je imel v svojem samostanu pravico sestaviti tipik in sodelovati pri izbiranju igumana. Dolo\xc4\x8dal je pravni status svoje dotacije, jo postavil pod oblast vladarja ali patriarha ali jo kot metoh poklonil drugemu samostanu. Za razliko od ustanovitelja, ki je lahko spremenil tipik in pravni status ktitorije, ktitor naslednik ta pravice ni imel._NEWLINE_Najve\xc4\x8djo avtonomijo so imeli stavropigijski cesarski samostani in lavre, ki niso bili podrejeni lokalnemu \xc5\xa1kofu, ampak neposredno vladarju. V teh samostanih je igumana izbiral vladar. Ob njegovem imenovanju se je opravila investitura. Hilandar je imel privilegij, da je neodvisno od cerkvene in celo cesarske oblasti izbiral svojega igumana. V drugih ktitorskih samostanih je imel ktitor pravico \xc5\xa1kofu predlagati svojega kandidata za igumana._NEWLINE_Ktitor ustanovitelj je imel v svoji fundaciji pravico do omembe med bogoslu\xc5\xbejem, groba, portreta in \xc4\x8dastnega mesta.'